Karansén 11
An ɲé ɲɔnbɛn baalu kɛla munna ?
Mɔɔ mɛnlu sɛwani munna ? Élu yé anna ɲɔnbɛn baa dô lé kɛla. Fɔlɔ rɔ, Alla ka a fɔ a batolalu ɲɛ kô élu yé to élu ɲɔnbɛnna suɲa 3 san bɛɛ kɔrɔ. Anna ɲɔnbɛn baalu lɔɔ yé an fanan minala kôsɛbɛ (Sariya filana 16:16, TMN). San bɛɛ kɔrɔ, an ɲé ɲɔnbɛn baa 3 lé kɛla : duu ɲɔnbɛn fila mɛnlu kélén kélénna bɛɛ yé kɛla télé kélén kɔrɔ ani djamana ɲɔnbɛn kélén mɛn yé kɛla télé saba kɔrɔ. Ɲɔnbɛn baa wôlu yé mun ɲala an ma ?
Ɲɔnbɛn wôlu yé diyaɲɛ lawarala anna badénmaya rɔ. Isirayɛli bɔnsɔnlu tɛrɛ sɛwala Yahuwa tandôla ɲamɛn “ ɲɔnbɛn baalu rɔ ”, an fanan yé sɛwala Alla batola wô ɲan lé an ɲɔn fɛ, anna ɲɔnbɛn baalu rɔ (Zaburu 26:12 ; 111:1, ɲafɔli, TMN). Ɲɔnbɛn baa wôlu yé fɛrɛ dila an ma an ɲé sé an ɲɔn yéla an ni Yahuwa la Séré mɛnlu yé bɔla kafuɲɔhɔya gbɛrɛlu kɔnɔ, ni wô tɛ djamana gbɛrɛlu rɔ. Midi wati ba sé, an disé damuninfénlu latara an ɲɔn tɛ, wô bɛɛ yé kɛla dɛnkɛnɛya mɔɔlu la diyaɲɛ lé rɔ (Kɛwalilu 2:42). Kanintéya mɛn yé an ni an “ badénmalu bɛɛ ” ladɛnna dunuɲan fan bɛ rɔ, an disé wô yéla ɲɔnbɛn wôlu rɔ. — Piyɛri I 2:17.
Ɲɔnbɛn wôlu yé dô lala anna lɔnniya kan ka bɛn Alla la kôlu ma. Isirayɛli bɔnsɔnlu sɛwala fanan kamasɔrɔn Kitabu kɔnɔ “ kuman mɛnlu yirala élu la, élu ka wôlu ɲayé ” (Néhémiya 8:8, 12, TMN). An fanan yé Kitabu la misali mɛnlu ɲayéla anna ɲɔnbɛn baalu rɔ, wôlu diyani baa lé an ɲɛ. Karan mɛnlu bɛɛ yé kɛla yén, wôlu bɛɛ farani Kitabu lé la. Karan wôlu lé yé an madɛmɛnna an ɲé sé Alla diyana kô kɛla anna dunuɲan latɛ rɔ. Mɛnlu yé élu sé kô bɛɛ kɛla ka to kristakɔkaya latamala wati gbɛlɛman mɛn rɔ, wôlu la tɔmasérélu yé an djidjala. Djamana ɲɔnbɛn rɔ, Kitabu la taliku dôlu di yira an na kô lagbɛta di, an ɲé lalili ɲumanlu sɔrɔnna wôlu fanan rɔ. Anna ɲɔnbɛn baa bɛɛ rɔ, mɛnlu yé afɛ ka a yira bɛɛ la kô élu bara élu yɛrɛ lasé Alla ma, wôlu disé élu batisela.
Munna anna ɲɔnbɛn baalu yé sɛwa wati di ?
I disé mun sɔrɔnna ni i wala anna ɲɔnbɛn baalu la ?
min_Latn bam_Latn bam_Latn bam_Latn bam_Latn bam_Latn dyu_Latn